Մեր իրականությունում, երբ հեռուստացույցը դարձել է յուրաքանչյուր ընտանիքի անդամ, հեռուստատեսությանը վերապահված է շատ մեծ, իր չափերից ավելի մեծ դեր: Սակայն մեր հ/ը-ները նույնիսկ չեն հարգում այն օրենքները, որոնք դեռեւս շատ անբավարար են (նկատի ունեմ սպառողների` հեռուստադիտողների շահերը): Մեր հ/ը-ներում մեծ, շատ մեծ խնդիրներ կան, որոնք, ըստ էության, ազդում են ամբողջ լրատվական դաշտի վրա: Ուղղորդվածության պատճառով հեռուստատեսությունը քաղաքական ասպարեզում, քաղաքական ներքին կյանքի զարգացումներում առավել չափով կորցրել է իր լսարանը, վստահության պաշարը: Այստեղ, դժբախտաբար, բացառություններ չկան` չհաշված փոքրիկ տարբերությունները: